Diari Oficial de la Generalitat Valenciana


Sumari del DOGV 3536, del 12-07-1999 (1999/5787)

RESOLUCIÓ de 26 de maig de 1999 de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i normativa de protecció del castell de Corbera, a Corbera, València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3536

Data del DOGV
:   12-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5787


Data del document
:   26-05-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * Corbera
    * patrimoni arquitectònic
    * protecció del patrimoni

RESOLUCIÓ de 26 de maig de 1999 de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i normativa de protecció del castell de Corbera, a Corbera, València. [1999/M5787]
  
Per la disposició addicional primera de la Llei 4/1998, d'11 de juny, de la Generalitat Valenciana, del Patrimoni Cultural Valencià, es consideren béns d'interés cultural aquells declarats d'acord amb la Llei del Patrimoni Històric Espanyol. En virtut de la dita disposició addicional, i de la disposició addicional segona de la citada Llei del Patrimoni Històric Espanyol, el castell de Corbera, siti a Corbera, València, constituïx per ministeri de la llei un bé d'interés cultural amb la categoria de monument.
  
Vist l'informe del Servei de Patrimoni Arquitectònic i Mediambiental favorable a la incoació de l'expedient de delimitació de l'entorn de protecció i de la normativa de la protecció d'este monument.
  
Atés el que disposa la disposició transitòria primera, apartat 2, de la Llei 4/1998, d'11 de juny, de la Generalitat Valenciana, del Patrimoni Cultural Valencià sobre adaptació de les declaracions ja produïdes, així com els seus articles 27 i 28, la Direcció General de Patrimoni Artístic ha resolt:
  
1. Incoar expedient de delimitació de l'entorn de protecció del castell de Corbera, de Corbera, València, i establir les seues normes de protecció.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Seguir amb la tramitació de l'expedient d'acord amb les disposicions vigents.
  
3. Donar trasllat d'esta resolució a l'alcalde president de l'Ajuntament de Corbera i fer-li saber que, de conformitat amb el que establix l'article 35 en relació amb el 27.4 de la Llei del Patrimoni Cutural Valencià, qualsevol actuació en esta zona haurà de ser autoritzada per la Direcció General de Patrimoni Artístic sempre amb caràcter previ a la seua execució, i abans de l'aprovació d'atorgament de llicència municipal en el cas que esta siga preceptiva. A més a més, caldrà que l'Ajuntament ho notifique a este centre directiu simultàniament a la notificació a les persones interessades de les llicències urbanístiques i d'activitat concedides que afecten el monument o el seu entorn, conforme a allò que s'ha preceptuat en l'article 36.4 de la Llei del Patrimoni Cultural Valencià.
  
4. La incoació del present expedient de delimitació determina la suspensió del tràmit ordinari de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes del punt anterior. Pel que fa a les ja atorgades hauran de sotmetre's preceptivament a la consideració d'este centre directiu amb vista a verificar la seua compatibilitat patrimonial en el termini de dos mesos comptats des de la publicació de la present resolució, podent-se suspendre en la mesura en què es revelen incompatibles o contradictoris amb les presents normes de protecció, de conformitat amb allò que s'ha disposat en l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al registre General de Béns d'Interés Cultural dependent de l'administració de l'estat per a la seua anotació preventiva.
  
El que es fa públic als efectes oportuns.
  
València, 26 de maig de 1999.- La directora general de Patrimoni Artístic: Carmen Pérez García.
  
ANNEX I
  
1. Justificació de la delimitació proposada.
  
La delimitació s'establix en funció dels següents criteris:
  
- Topogràfics i paisatgístics, amb la inclusió del turó en què es troba situat el castell i els camins més pròxims des d'on és possible la seua contemplació.
  
- Arqueològics, incorporant les vessants que es troben al voltant del castell en base a la previsible successió d'assentaments de població previs o lligats al castell.
  
2. Delimitació de l'entorn
  
Origen: encreuament de l'eix de l'avinguda de Fontanelles amb el del carrer de Xàtiva, punt A.
  
Sentit: horari.
  
Línia delimitadora: des de l'origen la línia seguix per l'eix de l'avinguda de Fontanelles fins al carrer de la Mare de Déu del Castell. Continua per l'eix d'este carrer fins a l'eix del carrer del Rei En Jaume seguint-lo fins a trobar l'avinguda de la Ribera Baixa (carretera VP-1107). Seguix per l'eix de l'avinguda fins al camí que separa la parcel·la 32 de la 39, gira pel camí i el recorre pel seu eix englobant el barri de la Salut, fins al carrer de Xàtiva i continua pel seu eix una altra vegada fins a trobar l'origen al punt A.
  
ANNEX II
  
Normativa de protecció del monument i el seu entorn (art. 28 de la Llei 4/1998, d'11 de juny, del Patrimoni Cultural Valencià).
  
Monument:
  
Article 1. S'atendrà a allò que s'ha disposat en la secció segona, règim dels béns immobles d'interés cultural, del capítol III, Títol II de la Llei 4/1998 d'11 de juny, de la Generalitat Valenciana, del Patrimoni Cultural Valencià (DOGV 18.06.1998) aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús se regirà segons allò que disposa l'article 35 de la Llei del Patrimoni Cultural Valencià.
  
Entorn de protecció:
  
Article 3. A fi de preservar el paisatge històric del castell no s'autoritzarà cap edificació per a qualsevol ús -a excepció de les illes de cases especificades en els articles 6, 7 i 8 d'esta normativa-. Queden expressament prohibits els moviments de terres i excavacions que no es realitzen de conformitat amb l'article següent, senyalitzacions de tipus publicitari, tala d'arbres -sense autorització expressa de l'organisme competent en matèria de Medi Ambient i de la Conselleria de Cultura, Educació i Ciència- i abocament de residus.
  
S'haurà de fomentar la repoblació forestal amb varietats autòctones, principalment arbustives, sempre que no impedisquen la contemplació paisatgística o perjudiquen el monument.
  
Article 4. Les actuacions arqueològiques hauran de ser autoritzades per la Conselleria de Cultura, Educació i Ciència, d'acord amb l'article 60 de la Llei del Patrimoni Cultural Valencià.
  
Article 5. Les illes de cases edificables hauran de mantindre les alineacions i usos establits en les Normes Subsidiàries de Planejament Municipal aprovades definitivament el 25 de juliol de 1991 per la Comissió Territorial d'Urbanisme de València. Caldrà mantindre sense edificar la parcel·la número 40, situada a l'illa de cases cadastral número 88133, que dóna al carrer del Rei En Jaume i a la vessant del castell prolongació del límit entre les parcel·les cadastrals 150-c i 150-a, a fi de permetre la visibilitat al castell des d'este carrer, l'evacuació d'aigües pluvials i el manteniment de la zona de glacis. No podrà tampoc edificar-se amb el mateix fi en una amplària mínima de 5 metres des de la parcel·la número 47 de l'illa de cases número 88093, coincident amb la prolongació del límit entre les parcel·les 150-a i 17-a.
  
Article 6. En les dos illes de cases situades entre els carrers de les Fontanelles, Pujada al Castell i Mare de Déu del Castell, Rei En Jaume i la vessant del turó on s'ubica el castell, les altures màximes permeses seran dos, inclosos els baixos. L'altura màxima de cornisa serà de 7,40 metres i la profunditat màxima edificable serà de 12 metres.
  
Article 7. En l'última illa de cases del carrer del Rei En Jaume confrontant amb el sòl no urbanitzable i l'espai no edificable de 5 metres, prolongació del pas entre les parcel·les 150-a i 17-a, el nombre de plantes permés serà de tres, inclosos els baixos. L'altura màxima de cornisa serà de 8,75 metres i la profunditat màxima edificable de 12 metres.
  
Article 8. Les quatre illes situades al barri de la Salut entre els carrers de la Mare de Déu de la Salut, Mare de Déu de Fàtima, Cullera i Clavell disposaran d'un nombre d'altures màxim d'una, amb una altura màxima de cornisa de 4,50 metres i la màxima profunditat edificable de 12 metres. Tot això sense menyscabament de la possibilitat d'albergar davall d'este volum una andana.
  
Article 9. Les cobertes seran inclinades a dos aigües, de teula àrab amb pendent màxim del 35%. La carena estarà situada a una altura màxima de 2,10 metres respecte a l'altura màxima de cornisa.
  
Article 10. Els tancaments posteriors de les parcel·les que donen al castell seran tractats com a posteriors on no es permetrà l'obertura de buits, amb una altura màxima de cornisa d'1,80 metres i realitzats amb revestiment i colorit tradicional. En el cas que la profunditat de la parcel·la permeta la construcció d'una crugia que done a esta fatxada, aquella tindrà una profunditat màxima de 5 metres amb coberta de teula àrab i pendent cap a l'interior de la parcel·la. Es podrà establir un pas adossat a una mitgera entre esta crugia i les dos davanteres a la planta inferior d'una amplària màxima d'1,50 m per la profunditat del pati entre elles, sempre que este pati complisca les Normes d'Habitabilitat i Disseny de la Comunitat Valenciana.
  
Article 11. Al sòl classificat per les Normes Subsidiàries de 25 de juliol de 1991 com no urbanitzable les edificacions existents no podran realitzar augment del seu volum edificat i el seu ús serà l'establit per l'article 5 d'esta normativa. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles.
  
Article 12. El que no haja regulat la present normativa estarà especificat en l'autorització de la Conselleria de Cultura, Educació i Ciència -preceptiva- a tenor de l'article 35 de la Llei del Patrimoni Cultural Valencià per a qualsevol intervenció, fins i tot les regulades pels articles anteriors. La citada autorització haurà de tindre en compte els criteris establits l'article 39.3 de la mateixa llei.